贈王推官允中
作者：晁補之
朝代：宋

paragraphs: 我生譬天星，睍睆但空譽。
學經羞輪扁，常恐老竄句。
南游上會稽，弱冠肆遠步。
便當期汗漫，如鳥鎩修羽。
入宮又獨晚，謠諑遭衆嫮。
坐令平生交，室冷氈不具。
君公牆東客，清鑒美無度。
風期山水意，千載見此遇。
定疑丹青仙，方我以癡顧。
豈繄才自疏，閱世真異趣。
伐柯理無遠，要以一馬喻。
古人本不死，方寸有佳處。
三年禹河曲，日見車馬渡。
何知謝剝啄，黄土衣易污。
無人尚有子，獨載城下路。
功名喧口實，簪組託肺腑。
請看缾罌滿，取躓病不去。
脫黏窺本初，須子遺所寓。
怵迫倦東西，林間尚寬裕。